በሲቪል ሰርቪስ ዘርፍ ሲካሄድ የቆየው ጥልቅ ተሃድሶ ውጤታማ እንደነበር ተገለጸ
በአጠቃላይ በመላ አገሪቱ  በሲቪል ሰርቪስ ዘርፍ  ለወራት ሲካሄድ  የቆየው  የጥልቅ ተሃድሶ እንቅስቃሴ  ውጤታማና ግቡን የመታ  እንደነበር የፐብሊክ ሰርቪስና የሰው ኃይል ልማት ሚኒስቴር አስታወቀ ።በሚኒስቴሩ የኮሚኒኬሽንና የህዝብ ግንኙነት ዳይሬክተር አቶ ጌታቸው አብዲሳ ለዋልታ እንደገለጹት በመላ አገሪቱ በሲቪል ሰርቪሱ ዘርፍ ሲካሄድ የቆየው  የጥልቅ ተሃድሶ ንቅናቄ  የዘርፉን  ጥንካሬና  ድክመት  ለመለየት  የተቻለበት ነው ብለዋል ።የተሃድሶ ንቅናቄው በመላ አገሪቱ የሚገኙትን 1ነጥብ4 ሚሊዮን ሠራተኞችን ባሳተፈ ሁኔታ መካሄዱን የጠቆሙት አቶ ጌታቸው ከፌደራል ደረጃ ፣ክልሎችና የወረዳ አስተዳደሮች ድረስ ሠራተኛው ተሳታፊ እንዲሆን ተደርጓል ።በተሃድሶ ውይይት ወቅት ሠራተኛው በግልጽነት በሲቪል ሰርቪሱ ዘርፍና በአገሪቱ ኢኮኖሚያዊ፣ ማህበራዊና ፖለቲካዊ ዘርፎች እየታዩ ስላሉት ችግሮችና ጥንካሬዎች  በማንሳት  ጠቃሚ ውጤት ተገኝቶበታል ።በሲቪል ሰርቪሱ የተሃድሶ ንቅናቄ በአገልግሎት አሠጣጥ ረገድ የሚያጋጥሙ ችግሮችን በመለየትና መልካም  ተሞክሮዎች ተጠናክረው እንዲቀጥሉ በሚያስችል ሁኔታ  ሁሉም  ሠራተኛ  ወደ ራሱን በመውሰድ ጠንካራ ግምገማ ማድረጉን አቶ ጌታቸው አስረድተዋል ።እንደ አቶ ጌታቸው ገለጻ  በጥልቅ ተሃድሶው ውይይት ወቅት በተሳታፊዎች የተነሱት የኪራይ ሰብሳቢነት ፣ የአመለካከትና የመልካም አስተዳደር ችግሮችንናክፍተቶችን በዘላቂነት  ለመፍታት  የሚመለከታቸው  ተቋማት እርምጃዎች እንዲወስዱ ይደረጋል ።በመጨረሻም   ሁሉም  የአገሪቱ ዜጎች በተለያዩ  ዘርፎች በሚካሄዱት  የተሃድሶው ነቅናቄ ንቁ ተሳትፎ በማድረግ  የሚታዩ ችግሮችን በመለየት ለሥር ነቀል  ለውጥ  እንዲሠሩ አቶ ጌታቸው ጥሪ አቅርበዋል ።         